Afrikaans: Gedurende die Anglo-Boereoorlog (1899-1902) het die Christelike geloof ’n bepalende en belangrike rol gespeel in die konsentrasiekampe. Hierdie artikel gaan in op die dagboek van ’n jong aspirant predikant, A D Luckhoff (1874-1963). Hy het hom na voltooiing van sy teologiese opleiding beskikbaar gestel vir die bediening in die konsentrasiekamp van Bethulie. Sy dagboek word geanaliseer met die oog daarop om die spiritualiteit, onderliggende teologiese oortuigings, refleksie én aanvegting, bloot te lê. Dit word begelei met teologies-kritiese vraagstelling, historiese aantekeninge sowel as vergelyking met die dagboek van Renche van der Walt (1878-1948) wat ’n tydgenootlike inwoner van dieselfde kamp was. Deur die dagboek so ver as moontlik self aan die woord te stel, word verseker dat die geestelike en emosionele aard daarvan behou word. Die bedoeling is om aan te dui dat die beoefening van die Christelike geloof inderdaad ’n veel meer gekompliseerde en komplekse aangeleentheid gedurende die oorlog was, as wat algemeen aanvaar word.